
Budapest, 2025.06.23. - A Magyar Víziközmű Szövetség az alábbiakban hívja fel a figyelmet a kánikulai vízfogyasztással együtt a tudatos vízhasználat fontosságára
Az ivóvíz a jövőnk és a mindenkori fejlődésünk alapja. Az ivóvízellátás stratégiailag kiemelt jelentőségű kérdés, hiszen hamarosan a megfelelő minőségű és mennyiségű vízhez való hozzájutás jelenti majd a legkomolyabb problémát az emberiség számára. Ahogyan a híradásokban hallhattuk, megérkezik a nyár eddigi legerősebb hőhulláma az előttünk álló hétre – így fontos, hogy figyeljünk oda a megfelelő folyadékbevitelre és a tudatos, megfontolt vízhasználatra. Fontos tudatosítani: a kánikulai melegben a csapvíz a legjobb szomjoltó!
Magyarország - vízkészleteit tekintve - jó helyzetben van, azonban fontos kiemelni azt a tényt, hogy a víziközmű szolgáltatók munkatársai a nap 24 órájában megfeszítetten azon dolgoznak, hogy a szolgáltatás biztonsága folyamatosan fenntartott legyen. Fontos arra is figyelni a kánikulai vízhasználat során, hogy környezettudatosan és ne pazarló módon bánjuk ezzel a természeti kinccsel, hiszen a klímaváltozás a vízellátásban is érezteti már hatását.
Az elmúlt hetek eseményei miatt is fontos felhívni a figyelmet, hogy probléma jellemzően akkor van a vízellátásban, amikor a szolgáltatás kulcselemei meghibásodnak (például csőtörés történik, áramszünet lesz). Ilyenkor a javítás ideje alatt akadozhat a szolgáltatás folyamatos biztosítása, és nem biztos, hogy azonnal megoldható az adott probléma, hogy gyorsan javítható a meghibásodott elem. Az ilyen havariahelyzetek miatt lehet hosszabb-rövidebb ideig vízhiány, vízkorlátozás – ami a kánikulai melegben még nagyobb kihívást jelenthet mindenki számára. 
Annak érdekében, hogy az elkövetkező időszakban is folyamatosan rendelkezésre álljon a csapvíz mindenki számára, kérjük, hogy figyeljünk oda és legyünk tudatosak:
· törekedjünk arra, hogy az ivóvízet felelősen és takarékosan használjuk;  
· locsolásra ne csapvizet használjunk! használjuk az otthoni fúrt kutakat, amennyiben hullik csapadék, gyűjtsük össze az esővizet;
· csökkentsük a növényzet locsolására használt ivóvíz mennyiségét és a locsolás gyakoriságát;
· mellőzzük az ivóvízzel történő pormentesítést – az utak, járdák locsolását ezeken a napokon ne csapvízzel oldjuk meg!

Fontos tehát, hogy mindenki lássa meg a maga környezetében a csapvíz értékét, a vízellátás fontosságát és tegyen azért, hogy az a vízkincs, amellyel hazánk rendelkezik, rendelkezésünkre álljon még évtizedek múlva is. 

